CELEX: 32021R2062
Language: lt
Date: 2021-08-23 00:00:00
Title: Komisijos deleguotasis reglamentas (ES) 2021/2062 2021 m. rugpjūčio 23 d. kuriuo iš dalies keičiamas Deleguotasis reglamentas (ES) 2020/2014, kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos

2021 11 26   
               
               
                  LT
               
               
                  Europos Sąjungos oficialusis leidinys
               
               
                  L 421/4
               
            
         KOMISIJOS DELEGUOTASIS REGLAMENTAS (ES) 2021/2062
         2021 m. rugpjūčio 23 d.
         kuriuo iš dalies keičiamas Deleguotasis reglamentas (ES) 2020/2014, kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas ir Šiaurės jūroje taikomo įpareigojimo iškrauti laimikį įgyvendinimo nuostatos ir panaikinamas Tarybos reglamentas (EB) Nr. 676/2007 ir Tarybos reglamentas (EB) Nr. 1342/2008 (1), ypač į jo 11 straipsnį,
         kadangi:
         
                     (1)
                  
                  
                     atsižvelgus į Belgijos, Danijos, Vokietijos, Prancūzijos, Nyderlandų ir Švedijos (Ševeningeno grupės) pateiktą bendrą rekomendaciją, Komisijos deleguotajame reglamente (ES) 2020/2014 (2) nustatytos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos;
                  
               
                     (2)
                  
                  
                     pagal Deleguotąjį reglamentą (ES) 2020/2014 tam tikros įpareigojimo iškrauti laimikį išimtys laikinai taikomos iki 2021 m. gruodžio 31 d. Tokiais atvejais tiesioginių valdymo interesų turinčios valstybės narės kuo skubiau, bet ne vėliau kaip 2021 m. gegužės 1 d. turėtų pateikti papildomų mokslinių įrodymų, pagrindžiančių šios išimties taikymą. Pateiktus įrodymus iki 2021 m. liepos 31 d. turėtų įvertinti Žuvininkystės mokslo, technikos ir ekonomikos komitetas (ŽMTEK);
                  
               
                     (3)
                  
                  
                     pasikonsultavusi su Šiaurės jūros patariamąja taryba ir Pelaginių išteklių patariamąja taryba, 2021 m. balandžio 30 d. Ševeningeno grupė pateikė Komisijai bendrą rekomendaciją, kurioje prašoma pratęsti tam tikrų įpareigojimo iškrauti laimikį išimčių taikymą po 2021 m. ir pateikiama papildoma mokslinė informacija. 2021 m. liepos 26 d. Ševeningeno grupė pateikė patikslintą bendros rekomendacijos redakciją;
                  
               
                     (4)
                  
                  
                     šią bendrą rekomendaciją 2021 m. gegužės mėn. peržiūrėjo ŽMTEK (3). 2021 m. liepos 16 d. posėdyje Komisija deleguotojo akto projektą pateikė iš valstybių narių atstovų sudarytai ekspertų grupei; posėdyje stebėtojo teisėmis dalyvavo Europos Parlamento atstovai;
                  
               
                     (5)
                  
                  
                     Deleguotojo reglamento (ES) 2020/2014 6 straipsnio 1 dalies c punkto ii papunktyje nustatyta išgyvenamumu grindžiama išimtis, taikoma jūrinių plekšnių laimikiui, sužvejotam demersiniais tralais (OTB, PTB), kurių tinklo akių dydis yra 90–119 mm ir kuriuose įtaisytos tam tikros sekcijos, Tarptautinės jūrų tyrinėjimo tarybos (ICES) 3a kvadrato Sąjungos vandenyse. Ševeningeno grupė paprašė išplėsti išimties taikymą nustatant galimybę kiekvienų metų spalio 1 d. – gruodžio 31 d. ICES Kategato sąsiaurio pakvadratyje traluose naudoti ne mažesnių kaip 120 mm dydžio kvadratinių akių tinklo sekcijas. ŽMTEK pažymėjo (4), kad Danijos pateikta papildoma mokslinė informacija patvirtina, jog naudojant didesnio dydžio akių tinklus, įskaitant sekciją Seltra ir 120 mm dydžio kvadratinių akių tinklo sekcijas, į jūrą išmetamų jūrinių plekšnių išgyvenamumas bus panašus arba geresnis nei naudojant 80–99 mm dydžio akių tinklus, kurie leidžiami žvejojant tralais su kėtoklėmis. Todėl išimties taikymas turėtų būti išplėstas, įtraukiant galimybę Kategato sąsiaurio pakvadratyje traluose naudoti ne mažesnių kaip 120 mm dydžio kvadratinių akių tinklo sekcijas;
                  
               
                     (6)
                  
                  
                     Deleguotojo reglamento (ES) 2020/2014 11 straipsnio 11 dalyje numatoma de minimis išimtis, taikoma mažiausio išteklių išsaugojimą užtikrinančio orientacinio dydžio nesiekiančių paprastųjų merlangų laimikiui, sužvejotam ICES 4 parajonyje laivų, kurie naudoja 80–119 mm dydžio akių sijinius tralus. Ševeningeno grupė paprašė šios išimties taikymą pratęsti iki 2023 m. gruodžio 31 d. ir pateikė naujos mokslinės informacijos. Įvertinęs tuos įrodymus, ŽMTEK padarė išvadą (5), kad bendroje rekomendacijoje iš esmės nagrinėjami ankstesniuose ŽMTEK vertinimuose iškelti klausimai. Visų pirma nurodomos didelės apskaičiuotos nepageidaujamo laimikio iškrovimo išlaidos ir didelės laive reikalingos papildomos darbo jėgos poreikis. Be to, ŽMTEK pripažino problemas ir sunkumus, susijusius su šios žvejybos selektyvumo gerinimu. Todėl išimtis turėtų būti toliau taikoma iki 2023 m. gruodžio 31 d.;
                  
               
                     (7)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Jis turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2020/2014 iš dalies keičiamas taip:
            
                        1)
                     
                     
                        6 straipsnio 1 dalies c punkto ii papunktis pakeičiamas taip:
                        
                                    „ii)
                                 
                                 
                                    kurių tinklo akys yra 90–119 mm, kuriuose įtaisyta sekcija Seltra, kurios viršutinė tinklo segmento dalis yra 140 mm kvadratinių akių, 270 mm rombinių akių ar 300 mm kvadratinių akių, arba kuriuose kiekvienų metų spalio 1 d. – gruodžio 31 d. Kategato sąsiaurio pakvadratyje naudojama ne mažesnių kaip 120 mm kvadratinių akių tinklo sekcija ir kuriais vykdoma plekšniažuvių arba apvaliųjų žuvų žvejyba ICES 3a kvadrato Sąjungos vandenyse;“;
                                 
                              
                  
                        2)
                     
                     
                        11 straipsnio 11 punktas pakeičiamas taip:
                        
                                    „11)
                                 
                                 
                                    mišriosios demersinių išteklių žvejybos, vykdomos laivų, naudojančių 80–119 mm dydžio akių sijinius tralus, ICES 4 parajonio Sąjungos vandenyse atveju:
                                    tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų kiekį, kuris neviršija 2 % bendro metinio jūrinių plekšnių ir europinių jūrų liežuvių laimikio;“.
                                 
                              
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d. iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 23 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 179, 2018 7 16, p. 1.
         
            (2)  2020 m. rugpjūčio 21 d. Komisijos deleguotasis reglamentas (ES) 2020/2014, kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos (OL L 415, 2020 12 10, p. 10).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, p. 23–24.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, p. 20–21.